Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 170/05)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) NR. 2081/92

REGISTRERINGSANSØGNING: ARTIKEL 5

BOB ( ) BGB (X)

Nationalt sagsnummer: -

1. Medlemsstatens ansvarlige myndighed: Navn: Ministère de l'agriculture et de la pêche - Direction des politiques économique et internationale - Bureau des signes de qualité et de l'agriculture biologique

Adresse: 3, rue Barbet-de-Jouy - F-75349 Paris 07 SP

Tlf. (33) 149 55 81 01, fax (33) 149 55 57 85

2. Ansøgende sammenslutning 2.1. Navn: Association de promotion de l'agneau de pays (APAP)

2.2. Adresse: "Toutejoie" - F-86500 Montmorillon

Tlf. (33) 549 91 30 47, fax (33) 549 84 09 36

2.3. Sammensætning: Producent/forarbejdningsvirksomhed (X) Andet ( )

3. Produktets art: "Kød og spiseligt slagteaffald" ifølge EF-traktatens bilag II, artikel 38, kapitel 2.

4. Varespecifikation

(Sammenfatning af betingelserne i artikel 4, stk. 2)

4.1. Navn: "Agneau du Poitou-Charentes"

4.2. Beskrivelse: Kødet kommer fra lam, der er født og opdrættet på samme bedrift i et område med tradition for delvis frilandsopdræt af lam. Lammene slagtes på autoriserede slagterier i det pågældende område og skal være under 10 måneder gamle, have EUR kropsbygning, fedningsgrad på 2-3, slagtet vægt på 14-22 kg, kødet skal være lyst og fedtlaget fast og lyst.

4.3. Geografisk område: Lam med betegnelsen Agneau du Poitou-Charentes er født, opdrættet og slagtet i Poitou-Charentes (charente, charente-maritime, deux-sèvres og vienne). Området strækker sig ud over tilgrænsende distrikter:

- i Haute-Vienne: St Mathieu, Rochechouart, St Junien, Mézière/Issoire, Le Dorat, St Sulpice les Feuilles:

- i Dordogne: Nontron, Bussière-Badil, Mareuil, Verteillac, Ribérac, St Aulaye,

- i Vendée: Chaillé les Marais, Maillezais, St Hilaire des Loges, La Chataigneraie, Pouzauges, Les Herbiers, Mortagne/Sèvre

- i Maine et Loire: Cholet, Vihiers, Montreuil-Bellay, Saumur

- i Indre et Loire: Chinon, Richelieu, Ste-Maure-de-Touraine, Descartes, le Grand Pressigny, Preuilly/Claise

- i Indre: Tournon St Martin, Le Blanc, Belâbre, St Benoît-du-Sault.

4.4. Bevis for oprindelse: Lammene fødes, opdrættes og slagtes i det geografiske område. Senest tre dage efter fødslen får hvert lam sit eget registreringsnummer (bedriftens nummer med departementskode og kommunekode samt det løbenummer, lammet får ved fødslen). Dette registreringsnummer følger lammet lige til salgsstedet, hvor det sælges som slagtekrop, eftersom den vejeseddel, slagteriet udsteder, indeholder nummeret på lammet, på bedriften og en kode, der gives til lam, som kan godkendes (efter bestemte interne procedurer). Et andet kendemærke er hæftet på køllerne fra de godkendte lam (Agneau du Poitou-Charentes-plader). Forbindelsen vejeseddel/plade gør det muligt at identificere et Agneau du Poitou-Charentes. Hvis slagtekroppen skæres op, får hver enkelt udskæring et nummer.

4.5. Fremstillingsmetode: - Produktionsbetingelser: Agneau du Poitou-Charentes-kød kommer fra et begrænset antal racer af kødfår, der udvælges på grund af deres gode slagtekvalitet. Lammene fødes og opdrættes delvis på friland i det geografiske område. De lever udelukkende af modermælk i mindst 60 dage, derefter græsser de og æder, hvad de kan finde på den pågældende årstid. Ved regelmæssig udvælgelse af slagtelammene, mens de er levende, får man slagtekroppe af den bedst mulige kvalitet.

- Forarbejdningsbetingelser: Transporttiden er ikke særlig lang, fordi slagterierne ligger i produktionsområdet. Efter slagtning og afblødning udvælges de bedste slagtekroppe, ved at man ser på og føler på køller, sadel, ryg og skuldre. Slagtedataene sendes tilbage til fåreavlerne til bekræftelse af udvælgelsesprocedurer og avlsmetoder.

4.6. Tilknytning: - Omdømme: Lam med betegnelsen Agneau du Poitou-Charentes er kendt og værdsat for kødets og knoglernes kvalitet og for deres kødfulde køller og kompakte udseende. De første skriftlige kilder går helt tilbage til Middelalderen, men det er først i 1700-tallet, at fåreavlen virkeligt får betydning. Sumpede områder ryddes og drænes. Fårekød bliver et selvstændigt produkt. Fra da af bestræber man sig på både at producere fin uld og kød af høj kvalitet.

Slagterne i Poitou-Charentes, som er vant til at arbejde med kødfulde slagtekroppe, har i årenes løb bestræbt sig på regelmæssigt at bringe denne type på markedet med det ene mål for øje at styrke Agneau du Poitou-Charentes nedarvede ry. Disse lam, der har en særlig god kropsbygning og meget kødfulde køller, er blevet transporteret til og solgt på to meget betydningsfulde, men også meget krævende markeder i Paris: de centrale haller og La Villette. Værdsat for dets slagtekvalitet (ekstraordinært god kropsbygning) for dets gode knoglebygning og velsmagende kød er produktet Agneaus du Poitou-Charentes blevet meget kendt og velanset, som det fremgår af artikler i pressen og konsulentundersøgelser.

Ifølge en landsdækkende undersøgelse fra januar 1988, der omfattede 152 franske forhandlere, havde 14 % af de ansvarlige for store og mellemstore detailhandelsvirksomheder spontant kendskab til agneau du Poitou Charentes og 80 % hjulpet kendskab til produktet. De tilsvarende tal for almindelige slagtere var henholdsvis 12 og 74 %.

- Særlige kendetegn: Agneau du Poitou-Charentes er et kompakt lam med kødfulde køller. For at få denne type lam krydser avleren racer, der er kendt for deres gode slagtekvalitet. Kendetegn som god og kompakt kropsbygning kommer fra fåreracen Charmoise, som er hjemmehørende i denne region. Det er en hårdfør race, der egner sig godt til produktionssystemer med delvis frilandsopdræt, og som kan udnytte især grøntfoder godt (frisk, tørret eller ensileret) og korn høstet på bedriften.

Da denne race imidlertid formerer sig langsomt, er der indkrydset avlsdyr fra følgende mere formeringsdygtige racer, som dog alle udmærker sig ved god kødfylde: Ile de France, Mouton Charollais, Mouton Vendéen, Rouge de l'Ouest, Suffolk, Texel. Charmoise-racen bibeholdes i varespecifikationen, primært for at lette læmningen for førstegangslæmmende gimmerlam og færdigfedningen af lam på græs om efteråret.

De fåreavlere, som opdrætter Agneau du Poitou-Charentes, afgør ud fra jordbunds- og klimaforholdene, hvordan disse racer skal krydses, men under alle omstændigheder forsøger de at fremavle et kompakt lam med kødfulde køller. Producentorganisationerne hjælper fåreavlerne med den tekniske side af udvælgelsen, og slagterne spiller en vigtig rolle i udvælgelsen af avlsdyr, hvor målet hele tiden er at fremavle et kødfyldt dyr med en fin knoglebygning for at få fine muskelfibre og en stor andel udskæringer af høj kvalitet.

4.7. Kontrolinstans: Navn: QUALISUD

Adresse: 2, rue des Remparts - F-40000 Mont de Marsan

Tlf. (33) 558 06 15 21, fax (33) 558 75 13 36

4.8. Mærkning: Produktets betegnelse: Agneau du Poitou-Charentes

Geografisk betegnelse: "Nés, élevés et abattus en Poitou-Charentes" (Født, opdrættet og slagtet i Poitou-Charentes).

4.9. Krav i nationale bestemmelser: -

EF-nr.: FR/00177/00.12.21.

Dato for modtagelsen af den fuldstændige ansøgning: 16. maj 2003.